John Constable

**John Constable** (saozneg R-U :  ; East Bergholt, Suffolk,  – London, ) a oa ul livour saoz eus luskad ar Romantelezh.

Brud a c'hounezas gant e daolenn *Dedham Vale* ("Saonenn Dedham", 1802), a reveulzias an doare da lakaat dremmvroioù war al lien. E-touez e oberennoù brudetañ emañ *Wivenhoe Park* (1816), *The Hay Wain* ("Ar c'harrad foenn", 1821) ha *The Vale of Dedham * (1828).

E Bro-C'hall muioc'h eget e Breizh-Veur e voe deuet-dreist e labour, ken e voe levezon bennañ arzourien an *[[École de Barbizon]]* adalek ar bloavezhioù 1820.

## Buhez
E kêriadenn East Bergoholt, e traoñienn ar stêr Stour, e voe ganet John Constable, eil mab Golding Constable, marc'hadour gwinizh, hag e bried Ann Watts. Pinvidik e oa an tiegezh, pa berc'henne div vilin hag ur vag da gas edoù adalek aber ar Stour betek Londrez.

E 1783, pa oa oadet a seizh vloaz, e voe kaset J. Constable d'ur skol-lojañ e Lavenham er gwalarn da East Bergholt, ma ne chomas nemet e-pad berr amzer kent bezañ kaset d'ur skol-diavaezidi e Dedham (Essex) nepell diouzh ti e dud.

Goude echuet e studi e labouras gant e dad a oa mennet d'e lakaat e penn an embregerezh, met Abram, breur yaouankoc'h John, eo a voe rener ar milinoù.

D'ar mare-se e oa boas J. Constable da bourmen en e gorn-bro evit tresañ gweledvaoù. Tro en devoe da gejañ en Essex ouzh Sir George Beaumont, ul livour, un dastumer hag ur buruteller oberennoù arzel hag a lezas ar paotr yaouank da studiañ e zastumad taolennoù diwar zorn Mistri Gozh. Fromet-bras e voe Constable pa welas an oberenn *Paysage avec Hagar et l'Ange* gant Claude Lorrain (~1600-1682), bet livet e 1654.

Lorrain - Landscape with Hagar and the Angel, 1654.jpg|*Paysage avec Hagar et l'Ange*, C. Lorrain (1682)
Diwezhatoc'h e kejas ouzh al livour J. Th. Smith (1766-1833), e vroudas da genderc'hel gant al livouriezh hogen e zialias da vont da livour a-vicher e-lec'h adkemer embregerezh e dad. E 1799, daoust d'an ali-se, J. Constable a gendrec'has e dad d'e lezel da vont da arzour, hag ar marc'hadour a zeroas ur yalc'hadig d'e vab oadet a 22 vloaz.

Bloaz goude, e 1800, ec'h eas J. Constable da London da studiañ er *Royal Academy Schools* m'en devoe kentelioù war an tresañ korf an den ha war an diskejadur ; eilañ oberennoù gant ar Vistri Gozh a raed ivez. Eno e voe levezonet gant labourioù Annibale Carracci (1560-1609), Pieter Pauwel Rubens (1577-1640), Jacob van Ruisdael (1628/1629-1642), Thomas Gainsborough (1727-1788) ha Claude Lorrain c'hoazh.

Er bloaz 1802 e nac'has ar garg a vestr war an tresañ er *Great Marlow Military College* e Buckinghamshire, peogwir e kave gwell mont da weledvaour a-vicher. Bloaz war-lerc'h e voe lakaet e oberennoù war ziskouez er *Royal Academy*. E miz Ebrel ar bloaz-se end-eeun, 1803, e savas e bourzh *Coutts*, ul lestr-kenwerzh d'an *East India Company* hag a skoe war-du Sina.

Ur wezh ma voe distro da Vreizh-Veur ec'h eas J. Constable e 1806 da redek bro e-pad daou viz e Lake District, e gwalarn Bro-Saoz. Goude-se en em voazas da chom e Londrez er goañv ha da vont en hañv da East Bergholt evit livañ.

E 1811 ec'h eas da welet John Fisher, arc'hdiagon Salisbury, Wiltshire, e mervent ar vro. Ker skoet e voe e galon gant an iliz-veur ha gweledvaoù an trowardroioù ma voe pouezus o levezon war e daolennoù kaerañ.

Diwar ziouer a arc'hant e troas war-du ar poltrediñ, a gave borodus ; meur a boltred brav a voe sinet gantañ avat. Klask a eure livañ skeudennoù relijiel ivez, hogen dic'houest en em gavas. Moneiz a c'hounezas dre livañ tiez war ar maez : e 1816, ar major-jeneral Francis Slater Rebow a c'houlennas digantañ poltrediñ e hini e korn-bro Colchester, *Wivenhoe Park*.

John Constable - Wivenhoe Park, Essex - Google Art Project.jpg|
### ''Six-Footers''

A-drugarez d'an arc'hant gounezet evel-se e c'hallas dimeziñ e 1816, d'e 40 vloaz, gant ur garantez a vugeliezh anvet Maria Elizabeth Bicknell (1787-1828). Koulz tu John ha hini Elizabeth a savas enep an dimez-se, evit abegoù arc'hantel pergen ha dre ma ne fizient ket er vicher livour ; goude marv e dud en devoe John 1/5 eus peadra e diegezh da hêrezh. E Su Bro-Saoz e reas an dud nevez o beaj priedelezh ; gant gwel ar mor e voe broudet an arzour da bleustriñ war deknikoù nevez : livioù flamm ha taolioù barr-livañ bividik, ha da glask livañ meurded an natur — an oabl hag ar mor, evel ma weler en daolenn *Osmington Bay* (1816).

E 1816 ivez e livas John Constable, war-eeun war ar maez, e daolenn vras — 1,016 x 1,270 m — kentañ, *Flatford Mill (Scene on a Navigable River)* ; biskoazh n'en devoa livet ker bras un oberenn dindan an amzer, ha biken ne reas unan vrasoc'h er-maez penn-da-benn. Mennet e oa da labourat war brasoc'h c'hoazh ur skeul, evit tostaat da zoare ar Vistri en devoa studiet. Ne voe ket gwerzhet *Flatford Mill* pa voe diskouezet er *Royal Academy* e 1817, met meulet e voe daoust d'he ment (pe an abeg dezhi), pezh a gadarnaas mennad an arzour.

Bevañ-bevaik diwar e labour a reas J. Constable betek ar bloaz 1819), pa werzhas e daolenn vras kentañ, *The White Horse* (1,314 x 1,883 m), d'an arc'hdiagon J. Fisher. Ar wezh kentañ e oa en e vuhez ma voe frank an arc'hant gant an arzour.

Pouezus-kenañ e voe *The White Horse* e red-micher J. Constable peogwir e voe degemeret da geneil ar *Royal Academy* a-drugarez d'an oberenn-se, a voe an hini gentañ en ur stirad c'hwec'h a voe lesanvet *Six-Footers* peogwir e oa c'hwec'h troatad o hirder (war-dro 1,83 m) ; ken talvoudus e oa e daolenn d'an arzour m'he adprenas digant J. Fisher e 1829, evit priz 1819, p'en em gavas hennezh sammet a zle  ; gant al livour e chomas e oberenn betek e dremenvan.

Ar stêr Stour eo dodenn ar *Six-Footers* ; e 1820 e voe an eil, *Stratford Mill*, heuliet gant *The Hay Wain* (1821 – 1,302 x 1,854 m), *View on the Stour near Dedham* (1822 – 1,295 x 1,880 m), *The Lock* (1824 – 1,422 x 1,200 m]) ha *The Leaping Horse* (1825 – 1,359 x 1,803 m). Skoazellet e voe J. Constable gant ment dibar e daolennoù evit dastum brud-vat e diskouezadegoù ar *Royal Academy*, ha dre-se e voe goulennet taolennoù digantañ, evel *Malvern Hall* e 1821, a oa bet ar c'hentañ gweledva en devoa livet dindan an amzer, e 1809.


The White Horse by John Constable.jpg|*The White Horse* (1819)
Constable, Stratford Mill.jpg|*Stratford Mill* (1820)
John Constable - The Hay Wain (1821).jpg|*The Hay Wain* (1821)
Constable, View on the Stour near Dedham.jpg|*View on the Stour near Dedham* (1822)
John Constable A Boat Passing a Lock.jpg|*The Lock* (1824)
The Leaping Horse (1825) by John Constable - Google Art Project.jpg|*The Leaping Horse* (1825)

### Diwezh
Duet e voe berzh mat al livour pa grogas e wreg da ziskouez arouezioù an dorzhellegezh, ar pezh a lakaas an tiegezh da zilojañ e 1824 d'ar Su, da v-Brighton (East Sussex), evit klask an aer vor. Gant ar c'hemm-se e paouezas J. Constable da livañ trowardroioù ar Stour, met kenderc'hel a eure gant *Six-Footers*, evel *Chain Pier, Brighton* (1826-27 – 1,270 x 1,829 m).

Ne werzhas an arzour nemet 20 taolenn e Bro-Saoz en e vuhez, padal e werzhas muioc'h e Bro-C'hall en ur ober un nebeud bloaziadoù ; koulskoude e nac'he kuitaat Breizh-Veur da vrudañ e labour : «&nbsp;gwell eo din bezañ paour e Bro-Saoz eget bezañ pinvidik en estrenvro&nbsp;», a skrivas. E 1825 avat e kollas ar marc'had gall goude ur broc'h gant John Arrowsmith, e werzher eno.

Goude ganedigezh o seizhvet bugel e miz Genver 1828 e tistroas an tiegezh da Londrez, ma varvas Maria Elizabeth Bicknell Constable d'an 23 a viz Du, oadet a 41 bloaz. Adalek an deiz-se e chomas J. Constable gwisket e du, hag a-hed an nemorant eus e vuhez e reas war-dro e vugale.

Berr amzer kent tremenvan M. E. Bicknell he devoa bet 20&nbsp;000 £ da hêrezh goude marv he zad ; foeltret e voe ar sammad gant an intañv, pa lakaas engravañ 40 skeudenn eus e daolennoù, en teknik anvet "doare du". Ne voe ket kavet trawalc'h a brenerien d'an engravadurioù avat ; ur c'hwitadenn e voe

E miz C'hwevrer 1829 e voe dilennet J. Constable er *Royal Academy*, d'an oad a 52 vloaz. Ne oa ket pareet diouzh koll e bried : glac'har hag anken al livour a santer en e bennoberennoù bras-divent diwezhañ, evel *Hadleigh Castle* (1829) tost da aber ar stêr Tavoez ha *Salisbury Cathedral from the Meadows* (1831). Er bloaz diwezhañ-mañ e voe anvet da bennsekretour ar *Royal Academy*.


John Constable - Hadleigh Castle, The Mouth of the Thames--Morning after a Stormy Night - Google Art Project.jpg|*Hadleigh Castle* (1829)
Constable Salisbury meadows.jpg|*Salisbury Cathedral from the Meadows* (1831)

D'ar mare-se e krogas da zistagañ prezegennoù er *[[Royal Institution of Great Britain]]*, un aozadur bet savet e 1799 evit broudañ ar c'helenn skiantoù hag o lakaat da dalvezout er vuhez pemdez, a-zivout Istor al livañ dremmvroioù ; eno e tisplegas e soñj : koulz skiantel ha barzhoniel eo livañ gweledvaoù, ne c'hall ket ijin an den aozañ pezhioù arzel a ve par d'an natur, hag n'eus deuet emzeskad ebet a-benn da vout ul livour brudet.

D'an 31 a viz Meurzh 1837 e varvas John Constable e-kerzh an noz, diwar un taol-kalon evit doare. Beziet e voe e bered iliz *St John-at-Hampstead* e London.

## Levrlennadur
* Delphi Classics. *Constable* (levrel). 
* Mayor, Alpheus Hyatt. *Prints & People: A Social History of Printed Pictures*. Princeton : Princeton University Press, 1980 
* Parkinson, Ronald. *John Constable: The Man and His Art*. Birmingham : University of Birmingham Press, 1999 
* Parris, Leslie & Fleming-Williams, Ian & Shields, Conal. *Constable: Paintings, Watercolours & Drawings*. London : Tate Gallery, 1976 
* Reynolds, Graham. *Constable's England*. New York : Metropolitan Museum of Art, 1983 
* Thorne, John E. *John Constable's Skies: A Fusion of Art and Science*. London : Victoria and Albert Museum, 1998 
* Walker, John. *John Constable*. London : Thames and Hudson Ltd, 1979 

## Liammoù diavaez

* 

## Notennoù